Opel Corsa nie nét ŉ oulike gesiggieDie B-luikrug-segment is enorm. Dit is waar voertuie soos Opel se Corsa, Ford se Fiesta, Volkswagen se Polo, Nissan se Micra, Renault se Clio, Peugeot se 208, Citroën se C3, Hyundai se i20, Kia se Rio, Mazda se 2, Suzuki se Swift en Toyota se Yaris speel. Nie almal is direkte mededingers nie; party het atmosferiese enjins, ander weer turbo’s, vier- of driesilinderenjins. Hoe het Opel homself uniek gemaak? Met die eerste oogopslag het die Opel ŉ netjiese ontwerp. Dit lyk effens sportief, met mooi lyne. Die binneruim voel egter lekker ruim, en die materiale duursaam. Die bestuursposisie vat ŉ oomblik om mooi gemaklik te raak, maar as alles eers ingestel is – dan is dit heel dollies. Die Corsa het ŉ reusespesifikasievlak. Daar is klimaatbeheer, spoedkontrole, verhitte sitplekke, truratkamera, outomatiese helderligte, ligte en ruitveërs. Dit, gepaard met Apple CarPlay en Android Auto, stel die Corsa in staat om ŉ uiters bekwame, amper luukse motortjie te wees. Onder die kap is die Stellantis-groep se 1.2-driesilinderturbopetrolenjin. In dié weergawe bied hy ŉ indrukwekkende 96 kW, 230 Nm en stoot die krag aan die voorwiele deur ŉ 6-spoed-wringkragomsitter- outomatiese ratkas. Let wel, 0-100 km/h neem ŉ ratse 8,7 sekondes, en voluit sal hy 208 km/h haal. Vir ŉ klein luikrug is dit voorwaar indrukwekkend. Op die pad voel die rit ŉ raps te hard, maar die padhouvermoë wat daarmee gepaardgaan, is baie goed. Aan die veiligheidskant het Opel ŉ sterk veiligheidspesifikasie met ses lugsakke, sluitweerremme, remkragverspreiding, vastrap en stabiliteitsbeheer. Heel goed. Dit is maklik om die Corsa op te som. Dit is ŉ baie sterk produk en ŉ goeie alternatief teen die Polo. Die reeks lyk só: Die reeks word gedek deur ŉ 3 jaar/120 000 km-waarborg en 3 jaar/45 000 km-diensplan. Die kompetisie lyk só: 3 jaar/60 000 km- diensplan 7 jaar/200 000 km- dryfstelselwaarborg 4 jaar/60 000 km- diensplan 3 jaar/45 000 km- diensplan 3 jaar/60 000 km- diensplan 4 jaar/60 000 km- diensplan 3 jaar/90 000 km- diensplan Ek het slegs turboaangejaagde mededingers met outomatiese ratkaste gelys. Almal is werklik sterk uit eie reg. Ek het nog nie die i20 of 208 gery nie, maar is oortuig dat hulle wel sterk mededingers in die segment sal wees. Indien jy in die mark is, gaan toetsbestuur almal, een sal soos ŉ handskoen pas.